Baltar, controlando unha provincia ao ritmo do trombón - Praza Pública\n"Si no eres del PP, jódete, jódete". Máis dunha vez escoitóuselle a José Luis Baltar dicir -e cantar ao son do seu trombón- esta frase, que máis aló da incorrección política, resumía á perfección un conxunto de prácticas ao redor do poder institucional na provincia de Ourense denunciadas ano tras ano polas forzas da oposición. A Fiscalía da Audiencia Provincial de Ourense acaba de presentar unha querela contra Baltar por un suposto delito continuado de prevaricación pola contratación de persoal, atendendo a unha denuncia do PSOE de xuño de 2010.\nA Fiscalía da Audiencia Provincial de Ourense acaba de presentar unha querela contra Baltar por un suposto delito continuado de prevaricación pola contratación de persoal, atendendo a unha denuncia do PSOE de xuño de 2010\nBaltar ocupou a presidencia da Deputación durante 22 anos, até que hai apenas uns meses lla legou ao seu fillo José Manuel, completando o traspaso de poderes que iniciara dous anos antes no congreso provincial do PP, no que os Baltar conseguiron reter o control do partido ante o candidato promovido polas direccións populares galega e madrileña. As manobras das que Baltar supostamente se valeu para asegurar a vitoria nese congreso son algúns dos elementos que formaban parte daquela denuncia socialista. O PSOE alertaba de que nos días previos á cita a Deputación contratara a 115 persoas para gañar o seu voto.\nEsas prácticas, lonxe de ser excepcionais, foron unha constante durante os anos de xestión de Baltar. E de feito este mesmo xoves a secretaria de Organización provincial do PSdeG-PSOE Maria Quintás afirmaba que esas contratacións "son só a punta do iceberg do armazón de corrupción organizado pola familia Baltar en Ourense". Os socialistas calculan que no ente provincial traballan máis de 300 persoas vinculadas ao PP, sobre un cadro de persoal que non chega ao milleiro.\nA secretaria de Organización provincial do PSdeG-PSOE Maria Quintás afirmaba que esas contratacións "son só a punta do iceberg do armazón de corrupción organizado pola familia Baltar en Ourense"\nBaltar representa mellor que ninguén en Galicia unha cultura política: a do cacique. Unha denominación que non era rexeitada polo propio Baltar, que nalgunha ocasión se definiu como "un cacique bo"\nBaltar era un cacique e non o disimulaba. Sempre estaba disposto a facer explícito o mecanismo de troco, e repartía as promesas de obras públicas ou de facilidades nas oposicións a funcionario coa mesma naturalidade coa que lles pagaba roldas nos bares aos seus paisanos. Nunha multitudinaria homenaxe que centos de persoas lle tributaron o pasado mes de abril sentenciou desde o estrado: "vós sodes os meus traballadores, non os da Deputación". Digamos que a súa era outra forma de facer politica, desde logo unha politica con menos cautelas: capaz de dicir nun mitin sobre o lider dos socialistas galegos Pachi Vázquez: "Se ten obsesión por min, é que vai ser maricón". Ou de realizar acusacións infundadas de violencia de xénero contra o ex vicepresidente da Xunta Anxo Quintana.\nO mestre fillo de campesiños\nAo chegar a democracia, a Transición converteu o antigo control político da ditadura nunha democracia mediada na que os caciques mantiveron as súas funcións e gañaron unha a maiores: o control do voto\nPara entender o funcionamento deste caciquismo en Galicia, residual pero que mantivo a súa forza nalgúns lugares, hai que entender como era Ourense hai unhas décadas e de onde provén Baltar. Baltar é fillo de labregos minifundistas. Quixo ser mestre e traballou duro toda a súa vida para pagarse os seus estudos, por exemplo vendendo pensos. Ao chegar a democracia, a Transición converteu o antigo control político da ditadura nunha democracia mediada na que os caciques mantiveron as súas funcións e gañaron unha a maiores: o control do voto. O cacique fora e seguía sendo a vía de relación do campesiño minifundista co mundo exterior, que desde os anos setenta se fíxo máis complexo. O dominio que garantiran os gobernadores civís herdouno inmaculado a UCD de Franqueira -o maior empresario da provincia coas súas cooperativas avícolas-. E nese barco navegaba tamén o mestre Baltar que ademais coñecía a todos ben os labregos cos que comerciara.\nDisolta UCD, Coalición Galega tomou o relevo e despois fíxoo Centristas de Galicia. Todos eles partidos conservadores á marxe do PP. Ata que a comezos dos 90 Centristas se integra no Partido Popular de Manuel Fraga para garantirlle a maioría absoluta e dotalo dunha pátina de galeguismo que sempre pareceu máis populismo que outra cousa. Con Fraga no poder en Santiago e Baltar en Ourense a alianza non sufriu fendas durante máis dunha década. Até que o poder de Fraga comezou a debilitarse e o sector urbanita e máis próximo á dirección estatal -do birrete- comezou a tomar posicións para garantir unha substitución que o favorecese, o que finalmente se concretou na figura de Núñez Feijoo en detrimento de Cuiña, candidato de Baltar e do sector ruralista -da boina-. Este sector chegou a escenificar nun par de ocasións as súas diferenzas coa dirección galega. Pero a ruptura nunca chegou.\nA sucesión do poder\nA Fiscalía Anticorrupción arquivou no mes de xullo dúas denuncias presentadas contra José Luís Baltar, unha delas denunciaba os mesmos feitos que este xoves fan á Fiscalía de Ourense presentar unha querela\nBaltar retivo a pesar de todo o control do partido na súa provincia. E en 2010 conseguiu o seu gran obxectivo: asegurar que o seu fillo se mantivese á fronte. E puido dicir: "Marcho cando quero, non me botan as urnas, nin os rivais políticos, nin os inimigos internos".\nA Fiscalía Anticorrupción arquivou no mes de xullo dúas denuncias presentadas contra José Luís Baltar, unha delas denunciaba os mesmos feitos que este xoves fan á Fiscalía de Ourense presentar unha querela contra o que durante dúas décadas foi presidente provincial. No seu momento, o Fiscal Xeral do Estado, Eduardo Torres-Dulce, baseou a decisión en que estaba en mans da Fiscalía de Ourense. "Na actualidade o que hai é o que está residenciado na Fiscalía de Ourense, que segue estudando a judicialización do caso", expresou Torres-Dulce. En canto á outra querela, que denunciaba a presunta adquisición por parte de Baltar de propiedades inmobiliarias e coches antigos a cambio de conceder empregos na Deputación, foi rexeitada por Anticorrupción debido á "falta de precisión" da documentación facilitada de maneira anónima.\nAínda que as irregularidades de todo tipo -tamén electorais: Baltar afirmou que "aquí carretan votos todos menos os partidos que non coñecen a xente"- eran vox populi e que as denuncias tamén foron moitas, non foi até agora que a Fiscalia iniciou unha querela. Este revés xudicial chega xusto cando o poder de Baltar se foi debilitando dentro e fóra do partido. Hai uns meses o propio Baltar declarou sobre estas acusacións que "o que ri o último ri dúas veces" e "que tiren duro, que xa nos veremos". Poida que agora nin sequera ser do PP o salve.


Os Bombeiros excarceran a un condutor ferido despois de sufrir un accidente e quedar atrapado no interior do vehículo en Vimianzo | Axega\n29 Maio 2020 Unha tixola esquecida ao lume é a causa de dous incendios en Oleiros e Cangas\nOs Bombeiros excarceran a un condutor ferido despois de sufrir un accidente e quedar atrapado no interior do vehículo en Vimianzo\nUn home precisou da intervención dos Bombeiros de Cee para ser liberado do interior do vehículo que conducía tras sufrir un accidente cando circulaba pola AC-552, á altura do cruce de Berdeogas, na localidade coruñesa de Vimianzo.\nDebido á gravidade das lesións ocasionadas, ata o lugar desprazouse un helicóptero medicalizado con base en Santiago de Compostela, que nada mais rematar a intervención dos Bombeiros, trasladou ao ferido e único ocupante do vehículo ata o centro hospitalario de referencia.\nAo fío das 15:20 horas desta tarde, o persoal do Servizo de Urxencias Sanitarias de Galicia-061 comunicaba ao 112 Galicia da saída dunha ambulancia e da aeronave cara o punto indicado e, tras indicar que a persoa estaba atrapada no interior do turismo, decontado, os xestores de emerxencias pasaron aviso aos Bombeiros de Cee. Do mesmo xeito, informaron dos feitos á Garda Civil de Tráfico, a Protección Civil da localidade e ao persoal do servizo de mantemento da estrada.\nDous feridos en Trasmiras\nTamén, ao fío das 14:00 horas, os servizos sanitarios de urxencia informaban ao 112 Galicia de dúas persoas feridas tras sufrir un accidente en Trasmiras (Ourense), no lugar dos Pardieiros.\nAta o lugar desprazáronse os Bombeiros de Xinzo, que aínda que non tiveron que excarcerar porque o ferido non estaba atrapado si tiveron que cortar os ferros do turismo para poder evacuar con seguridade a un dos feridos. Ademais de aos Bombeiros, o 112 Galicia tamén informou dos feitos á Garda Civil de Tráfico.


As Neves mellorou as infraestruturas en Setados, Tortoreos e Vide cunha achega de 85.000€ da Deputación - Concello das Neves\nAs Neves mellorou as infraestruturas en Setados, Tortoreos e Vide cunha achega de 85.000€ da Deputación\nUn investimento de máis de 85.000 euros da Deputación de Pontevedra permitiu mellorar infraestruturas municipais das que gozan os veciñas e veciños das parroquias de Setados, Vide e Tortoreos.\nAs obras foron supervisadas hoxe polo deputado de Cooperación, Santos Héctor, e o alcalde, Xosé Manuel Rodríguez, o primeiro tenente de alcalde e concelleiro de Vías e Obras, Marcelino Couto, o segundo tenente de alcalde, Óscar González, a e a deputada de Cohesión Social, Olga García Ballesteros.\nActuacións en Setados, Tortoreos e Vide\nAs actuacións permitiron a pavimentación dos camiños de A Igrexa, na parroquia de Setados e A Carrasqueira na parroquia de Vide. Estas dúas actuacións foron licitadas por importe duns 36.500€. A maiores fíxose unha actuación de pavimentación e tamén de saneamento ao lugar de Reguengo na parroquia de Tortoreos, cun investimento doutros 49.000€.\nObras esenciais para as Neves\nO alcalde salientou que hai “un antes e un despois” dende o cambio no Goberno na Deputación no ano 2015. “Agora hai un caudal de diñeiro que é esencial para As Neves; sen o Plan Concellos estariamos limitados e gracias a el somos libres; así que moitas gracias por participar no desenvolvemento de As Neves”.\nO alcalde puxo en valor o traballo do tenente de alcalde, Marcelino Couto, “de xeito silencioso”, para ir resolvendo os problemas nas vías públicas. Ao respecto da pavimentación e o saneamento en O Reguengo, subliñou que trátase dunha obra con “valor simbólico, pois era unha obra postergada durante anos e un compromiso, o igual que as outras obras en Setados e Vide”.\nA Igrexa en Setados\nO camiño de A Igrexa, en Setados, conta cunha lonxitude de 180 metros e un ancho medio de 4 metros, que quedou perfectamente pavimentado. As máquinas tamén acondicionaron un ramal de 75 metros.\nCarrasqueira en Vide\nPola súa banda o camiño na Carrasqueira con Vide, conta cunha lonxitude de 230 metros e un ancho medio de 3,6 metros. Para as obras realizouse unha limpeza e preparación da superficie, corte e fresado das áreas máis deterioradas do anterior firme e aplicación dunha nova capa de rodadura con base de 1 centímetro e outros 5 centímetros de aglomerado en quente, garantindo así a duración da mellora. Finalmente, pintáronse os bordes.\nO Reguengo en Tortoreos\n6,5 millóns dende o ano 2015\nO investimento total da Deputación de Pontevedra en As Neves, desde o ano 2015, supera os 6,5 millóns de euros. Este ano, no marco do Plan Concellos recibe 557.000 euros.\nDende o ano 2015 As Neves foi quen de executar 52 obras con cargo ao Plan Concellos que, en gran parte, serviron para mellorar os servizos no rural.\nA maiores, obtivo financiamento para a mellora da rúa de Rosalía de Castro (328.000 euros do plan DepoRemse) e para a ampliación do centro cultural de Rubiós (399.000€ do Plan de Reequilibrio).\nO Concello puido contratar tamén a 86 persoas desempregadas para desempeñar traballos temporais en servizos municipais con cargo ao Plan Concellos. Este mesmo ano acolle a 10 traballadores/as.


Radiación de fondo cósmico de microondas - Wikipedia, a enciclopedia libre\n(Redirixido desde "Radiación cósmica")\nEspectro do fondo cósmico de microondas medido polo instrumento FIRAS do satélite COBE, é a medida mais precisa do espectro de radiación de corpo negro feita na natureza. Os datos obtidos e o erro estándar do gráfico están solapados pola curva teórica.\nA radiación cósmica de fondo -RCF- é isotrópica (ten a mesma forma ou é regular) ata preto dunha parte entre 105: a raíz cadrada da media das variacións (valor eficaz) é de só 18 μK. Despois de eliminar a anisotropía do dipolo, que é debida ao efecto Doppler na radiación de fondo de microondas, producida pola nosa velocidade peculiar (a do planeta Terra) en relación á estrutura cósmica inmóbel (ou referencial de repouso cósmico), que foi pois subtraída para fóra dos datos. Esta característica é consistente coa Terra movéndose a uns 627 quilómetros por segundo na dirección da constelación da virxe (Virgo). O instrumento FIRAS (en inglés The Far-Infrared Absolute Spectrophotometer) que formaba parte do satélite espacial da NASA Cosmic Background Explorer (en acrónimo: COBE) mediu coidadosamente o espectro da radiación cósmica de fondo. Os membros do proxecto Firas compararon a RCF cunha referencia interna do espectro de corpo negro e os espectros atopados concordan dentro do nivel de erro experimental, concluíron que calquera desvío da forma do espectro de corpo negro que aínda pode pasar desapercibida no espectro CMB na franxa de lonxitude de onda 0,5–5 mm debe ter unha ponderación rms nun valor non superior a 50 partes por millón (0,005%) do brillo máximo CMB . Isto fixo que o espectro da CMB sexa a medida do espectro de corpo negro máis precisa atopada na natureza.\nA radiación cósmica de fondo é a principal predición do modelo cosmolóxico do Big Bang. Ademais, a cosmoloxía inflacionista prevé que despois de preto de 10−37 segundos despois do nacemento do universo este sufriu un crecemento exponencial que suavizou case todas as heteroxeneidades. A excepción é a causada pola falta de homoxeneidade nas flutuacións cuánticas no campo inflaton. Isto foi seguido por unha quebra de simetría, un tipo de transición de fase, que deu lugar ao establecemento da forzas fundamentais e as partículas elementais na súa forma actual. Despois de 10−6 segundos, o universo inicial estaba composto dun plasma quente de fotóns, electróns e barións. Os fotóns interactuaban constantemente co plasma a través do Efecto Compton. Como o universo estábase a se expandir, o arrefriamento adiabático provocado polo plasma fresco rematou tornándose favorable para que os electróns se combinasen con protóns formando átomos de hidróxeno. Esa recombinación aconteceu preto dos 3000 K, cando o universo tiña aproximadamente 379.000 anos de idade. Isto é equivalente a un corremento ao vermello (redshift) de z = 1,088. Neste momento, os fotóns non interactúan con átomos electricamente neutros e a luz (os fotóns) comezou a viaxar libremente polo espazo, dando coma resultado a disociación da materia e da radiación.\nA temperatura (a cor) dos fotóns continuou a diminuír dende entón, agora ata 2,725 K, a temperatura segue a caer consonte o universo se expande. De acordo co modelo do Big Bang, a radiación do ceo medida mostrase nunha superficie esférica, chamada superficie de pasado estendido. Isto representa a colección de puntos no espazo nos que o evento de disociación está acreditado que ía ocorrer, fai menos de 400.000 anos despois do Big Bang. A idade estimada do Universo é 13.750.000.000 anos. Con todo, dado que o universo segue en expansión dende entón, a distancia da Terra ata a beira do universo observable agora, é polo menos de 46.500 millóns de anos luz.\nA teoría do Big Bang suxire que a radiación cósmica de fondo enche todo o espazo observábel, e que a maioría da enerxía da radiación do universo está na radiación cósmica de fondo, que constitúe unha fracción de cerca de 6 × 10 −5 da densidade total do Universo (a densidade de fotóns é 4,7 × 10 −31 kg / m 3 , mentres que a densidade crítica é 7,9 × 10 −27 kg / m 3 ).\nDous dos maiores éxitos da teoría do Big Bang son as súas predicións do seu espectro case perfecto de corpo negro e a súa detallada predición das anisotropías (irregularidades) da radiación cósmica de fondo. A recente Wilkinson Microwave Anisotropy Probe (WMAP) mediu con precisión esas anisotropías través de todo o ceo ata escalas angulares de 0,2 graos. Estes datos poden ser usados para estimar os parámetros da norma -modelo Lambda- do Big Bang. Desta información, datos tales como a forma do Universo, poden obterse directamente da radiación cósmica de fondo, mentres que outros, como a constante de Hubble, son limitados e hai que inferilos doutras medidas.\n↑ D. J. Fixsen e outros, "The Cosmic Microwave Background Spectrum from the full COBE FIRAS data set", Astrophysical Journal 473, 576–587 (1996).\nTraído desde "https://gl.wikipedia.org/w/index.php?title=Radiación_de_fondo_cósmico_de_microondas&oldid=5174521"


Amazon.es - Ladrándolle á lúa\nHome » distribución » librerías » Amazon.es\nApuntan os rumores a que na primavera Amazon abrirá a súa tenda española na internet. Como pensan responder os libreiros á competencia que supoñen estas tendas na rede e as grandes cadeas? Os rumores tamén a puntan a que FNAC quere abrir a segunda tenda en Galicia. Todas estas iniciativas son oportunidades de estar en novas canles de comercialización, pero tamén un risco de ir perdendo máis pequenas librerías fronta ao auxe das compras por internet. Os libreiros mentres están pelexando con muíños de vento.\nAs editoras tamén deberán situarse adecuadamente para que os libros galegos teñan un espazo digno neses portais. A visibilidade da literatura infantil debe coidarse especialmente es espazos deste tipo porque son un trinque no que moitoas navegantes poden descubrir a nosa produción editorial.\nEtiquetas: distribución, librerías\nOlivia_p 28/12/08 12:50\ncarambas, pois non sei que dicer, a min interesan-me os libros estranxeiros, se é unha forma de acceder os libros publicados en Arxentina, México pero sen pagar eses gastos de envío desorbitados que saen comprando a librerías de alí pois ben. Para comprar de aquí psss, non me interesa excepto para exemplares usados dos que xa non hai edición. Iso está moi ben, unha alterantiva a ebay canto os libros usados. Non creo que supoña unha competencia, canto máis o penso máis o creo... quizais a miña amiga cubana Yho, que vive en Italia, lle sexa por fin posibel adquirir algún dos libros que lle apetecen moito... excepto en promocións tipo gastos envío gratis e sempre que teñas o stock. Eu cando compro algún libro a amazon.com os gastos sáeneme por dous libros pouco máis de seis euros, a Francia máis ou menos... observo que hai libros que crean moita expectación e que se esgotan nun plis. Amazon é unha alterantiva para controlar o stock e asegurar o exemplar. NOn sei se aquí están tan toliños coma min e os franceses (tampouco son dos meus amores), pensaba que a Carrapuchiña de Kveta Pacovská se en Kokinos se ía esgotar nuns días, gostaría de saber como vai...\nVeremos. UN novo Fnac? en Vigo claro, é onde tería máis éxito ou en Compostela... coñezo o de Madrid no centro e outro de Barcelona ao principio das Ramplas, é un pracer ir vendo as estanterías e descubrir libros, pero xente como os de Trama en Lugo non creo que perigen, coñeze-los?\nCan da lúa 28/12/08 21:12\nCoñezo Trama por referencias de amigos que a visitan de vez en cando, pero nunca estiven nela. Píllame un pouco lonxe. Pero creo que dalgún xeito os libreiros independentes deberían buscar algún xeito de agruparse para defenderse da maior concentracion de vendas nas grandes cadeas.\nEn canto á Carapuchiña de Packovska, dáme a impresión de que ou non saiu ou algo está a pasar coa distribución. Unha das consecuencias dos cambios dos últimos anos nos grupos editoriais son os problemas para que certo tipo de libros cheguen máis alá das cidades e das grandes cadeas. Dáme pena ver por exemplo como está a sección de literatura infantil da Casa do Libro de Vigo, se a comparo coa da FNAC da Coruña. Si, parece ser que a FNAC está pensando en abrir en Vigo. Estou de acordo contigo en que o problema de mercar libros no estranxeiro está na cantidade que pagas de portes. Se en lugar de libros novos, mercas libros descatalogados ou de segunda man, tendas como Barnes and Noble (USA) actúan como centralizadores de pequenas librerías, e iso trae como consecuencia que se mercas dous libros e os suministradores son dúas librerías distintas, pagas dous portes, co que o custe é prohibitivo. De todos os xeitos, hai un ano merquei un libro francés na librería La Central do Reina Sofía e paguei os portes desde Franza ben pagados. Desde aquela merco directamente en FNAC.fr ou en amazon Franza.\nCousas dos nosos vicios bibliófilos.\nBoa entrada de ano\nExcelente Mercer Mayer\nPara o Nadal escollín...


O Club Nintendo bota o fecho | amil.gal\nO Club Nintendo bota o fecho\nO artigo O Club Nintendo bota o fecho foi publicado orixinalmente en Memoria Pixelada en 20 de xaneiro de 2015.\nO Club Nintendo Europa comezou alá por 1989 como un servizo de atendemento ao cliente. Coas consolas de Nintendo (e, en ocasións, algúns xogos) viña un cartón para facerse socio, que só tiñas que encher e enviar (co franqueo pago!). Entón enviábanche á casa un carné de socio e... xa eras parte do clube!\nNos primeiros tempos enviábanche unha revista bimestral á casa, mais había que renovar a pertenza ao clube unha vez ao ano, mostrando que compraras produtos da Nintendo. Máis tarde, na época da Nintendo 64 (que é a que lembro eu) o clube era un chisco distinto. Funcionaba por teléfono e correo postal. Dunha banda, se quedabas atascado nun xogo podías chamar ao teléfono do Club Nintendo e axudábanche, dando previamente o número de serie do xogo para garantir que o compraras. E tamén podías pedir unha guía do xogo, que che enviaban á casa gratis. E, aínda por riba, tiñan un servizo onde enviabas cartas coas túas dúbidas e respondíanche igualmente por carta. Moi útil, aínda que non me valeu para que me dixesen como conseguir a Mew no Pokémon Azul.\nMáis tarde chegaron a Game Cube e a Game Boy Advance, e o clube pasou á internet. As guías dos xogo pasaron a ser online, a axuda por correo electrónico... e en 2003 chegou a mellor novidade de todas. O Catálogo de Estrelas. Con cada xogo e consola viña un código de rexistro, que metendo na web podías trocar por estrelas. E as estrelas podíanse trocar por premios. Así conseguín eu, por exemplo, o The Legend of Zelda: Collector's Edition para a Game Cube (como suei para conseguir as 10.000 estrelas, mi madriña!). E non só iso, aínda hai un mes conseguín o Kirby: Triple Deluxe cunha promoción do clube!\nMais chega de nostalxia. Hoxe a Nintendo anunciou que fechaba o clube. Deste modo, a partir do 1 de abril os produtos de Nintendo deixarán de traer o código para trocar por estrelas. A partir de 20 de abril xa non será posíbel trocar por estrelas os produtos dixitais descargados da eShop. E o 30 de setembro acaba todo e xa non se poderán trocar estrelas, nin darse de alta no clube, nin nada.\nA parte boa? Dunha banda prometen novos premios para trocar as nosas estrelas até o 30 de setembro, incluíndo quizá algún xogo descargábel. E da outra o fin non é ben o fin, e o Club Nintendo terá como sucesor outro programa de fidelidade do que aínda non sabemos nada, e que traerá como regalo o Flipnote Studio 3DS descargábel a quen se apunte nel coa nova New Nintendo 3DS.\nContinuaremos a informar cando haxa máis información.


Mickaël Piétrus - Wikipedia, a enciclopedia libre\n7 de febreiro de 1982 (40 anos)\n2003 / Rolda: 1 / Elección: 11\nÉlan Béarnais (1999–2003)\nOrlando Magic (2008–2010)\nBoston Celtics (2011–2012)\nSLUC Nancy (2015–2016)\nMickaël Marvin Soriano Piétrus, nado en Les Abymes (Guadalupe) o 7 de febreiro de 1982, é un ex xogador francés de baloncesto profesional. Con 1,98 metros de altura xogaba nas posicións de ala e escolta.\nPietrus comezou a súa carreira profesional xogando durante catro tempadas no Pau Orthez, debutando con 17 anos. No seu últimas tres tempadas, disputou o All-Star da liga francesa, e as súas medias no seu catro anos en Francia son de 8,8 puntos e 3 rebotes. En setembro de 2005 gañou a medalla de bronce coa súa selección no Eurobasket.\nFoi seleccionado no Draft de 2003 na posición 11 por Golden State Warriors. Pronto se fixo un sitio no equipo pola súa defensa e as súas habilidades ofensivas. Na súa primeira tempada na NBA media 5,3 puntos xogando 22 partidos de titular. A súa última campaña cos Warriors, a 2006-07, foi a mellor na súa carreira na liga, facendo 11,1 puntos e 4,5 rebotes en 72 partidos disputados. O 10 de xullo de 2008 fichou por Orlando Magic como axente libre.\nO 22 de decembro de 2011, deixou os Phoenix Suns tras chegar a un acordo con eles. Dous días máis tarde, asinou un contrato cos Boston Celtics.\nO 30 de novembro de 2012, asinou cos Toronto Raptors.\n↑ "Suns waive swingman Pietrus". Arquivado dende o orixinal o 08 de xaneiro de 2012. Consultado o 23 de decembro de 2011.\n↑ "Raptors Sign Free-Agent Forward Mickael Pietrus". Arquivado dende o orixinal o 30 de novembro de 2012. Consultado o 08 de decembro de 2012.\nEstatísticas de Mickaël Piétrus (en inglés)\nTraído desde «https://gl.wikipedia.org/w/index.php?title=Mickaël_Piétrus&oldid=5964359»\nNados en Guadalupe, Francia\nXogadores de baloncesto de Francia\nXogadores do Élan Béarnais Pau-Orthez\nXogadores do SLUC Nancy\nA última edición desta páxina foi o 14 de xaneiro de 2022 ás 20:32.


Martínez: "Sabemos que unha vitoria daríanos opcións a pelexar polo cuarto posto" - As Nosas\nMartínez: “Sabemos que unha vitoria daríanos opcións a pelexar polo cuarto posto”\nO Castro viaxa ata pamplona para xogar co UCD Txantrea o sábado ás 18:00 | O cadro galego recupera á porteira Uxía para o encontro\nO Castro viaxa ata Pamplona para xogar contra un rival directo polo cuarto posto. As galegas enfróntase ao UCD Txantrea o vindeiro sábado ás 18:00 no polideportivo de Arrosadia. O equipo revelación da tempada a pesar de estar na quinta posición non se quere afastar do seu obxectivo primordial que é o de salvar a categoría canto antes. O técnico galego do Castro falou sobre este aspecto durante a previa: “A pesar de estar quintas na táboa, nós seguimos pelando polo mesmo obxectivo que ao principio da tempada que é o de salvar a categoría canto antes”.\nMartínez, adestrador do Castro: “A pesar de estar quintas na táboa, nós seguimos pelando polo mesmo obxectivo que ao principio da tempada que é o de salvar a categoría canto antes”.\nMartínez, tamén tivo unhas verbas sobre o seu rival de mañá: “Esta xornada toca enfrontarnos a un rival difícil que foi de menos a máis. Tan só perdeu tres partidos no que vai de tempada e a pesar do resultado da ida (4-2) non foi un partido fácil. O Txantrea é un rival moi forte fisicamente e creo que vai ser o que máis posibilidades ten de meter presión aos tres de arriba”.\nMartínez, adestrador do Castro: “Esta xornada toca enfrontarnos a un rival difícil que foi de menos a máis. Tan só perdeu tres partidos no que vai de tempada”.\nO técnico do Castro quixo destacar que o seu equipo “está mentalizado para o bo e para o malo. Seguimos coa cabeza alta a pesar da derrota avultada da semana pasada. Sabemos que unha vitoria daríanos opcións a pelexar polo cuarto posto”.\nMartínez, adestrador do Castro: “O equipo está mentalizado para o bo e para o malo. Seguimos coa cabeza alta a pesar da derrota avultada da semana pasada. Unha vitoria daríanos opcións a pelexar polo cuarto posto”.\nO cadro galego non poderá contar con Andrea, que segue de baixa por lesión, pero recupera á porteira Uxía tras cumprir o seu partido de sanción.\nEtiquetas Castrofútbol salafutsalsegunda división fútbol salaTxantrea


Colas Alcoa Corunha | Noticias de Galicia | CRTVG\nPublicado o 28/05/2020 08:19\n• Alu Ibérica di que "actuará" legalmente contra "presións" do comité de empresa\nOs traballadores de Alu Ibérica A Coruña (a antiga Alcoa) protestaron este xoves cunha caravana de vehículos na cidade herculina para esixir que "se investiguen" as sucesivas vendas das factorías da Coruña e Avilés ante "unha situación límite".\nNunha concentración ante a Subdelegación do Goberno na Coruña, o presidente do comité de empresa, Juan Carlos López Corbacho, denunciou que sufriron "un engano terrible" tras a venda das fábricas por parte de Alcoa ao fondo investidor suízo Parter e deste ao Grupo Industrial Risco en menos dun ano, polo que esixen a "intervención" do Goberno central.\n"Non imos permitir que o Goberno nos deixe no esquecemento", advertiu López Corbacho, que salientou que "se queremos levantar o noso país temos que manter a industria" pois "sen industria ninguén vai ter futuro aquí", polo que tamén solicitou o establecemento dun prezo da enerxía "competitivo" a través do Estatuto para os grandes consumidores electrointensivos.\nA marcha, en que participaron máis de sesenta coches, partiu arredor das 11:45 horas desde a fábrica, en dirección á sede da Delegación do Goberno en Galicia, para chegar ao edificio da Subdelegación do Goberno na Coruña, onde cambiaron de sentido para dirixirse á rúa Federico Tapia e volver.\nOs coches, que fixeron soar as bucinas mostrando bandeiras de Galicia e letreiros con frases como "A industria sálvase loitando" ou "Se non hai solución, Maroto dimisión", ían dar nun principio varias voltas nun circuíto pechado desde a praza de Ourense ata a Subdelegación do Goberno, pero finalmente cambiaron o roteiro "por respecto" á cidadanía que está a sufrir "unha crise sanitaria sen precedentes".\nDespois, medio centenar de empregados, con camisetas laranxas, concentráronse ante a Subdelegación do Goberno, mantendo medidas de seguridade con distancia e máscaras, para reivindicar a defensa dos seus empregos ao berro de "Ministra Maroto non nos vendas a moto" ou "Onde está o estatuto?".\nEn declaracións aos xornalistas, López Corbacho manifestou que "é o momento de que o Goberno tome cartas no asunto" e pediu que interveña nomeando "un xestor", xa que ten "un compromiso" cos traballadores "ineludible", aínda que lamentou que o Ministerio de Industria "non está a aparecer".\nTanto a Xunta como o Executivo central, dixo, teñen "a capacidade administrativa para filtrar un engano", polo que demandou que se convoque de novo a mesa industrial con todas as partes e advertiu de que, se non teñen respostas, esixirán "responsabilidades", pois as administracións "apadriñaron o conflito desde o principio".\nTamén cargou contra Alcoa por ser "un sospeitoso claro de todo este proceso" e indicou que teñen "moitas dúbidas" do seu percorrido desde 2018.\nA Inspección de Traballo acudiu este mércores á planta, despois de que o comité presentase unha denuncia o pasado venres.\nTamén esta semana a nova dirección de Alu Ibérica, liderada por Risco, informou de "numerosas irregularidades" nas factorías da Coruña e Avilés por parte dos xestores anteriores e manifestou a súa vontade de pedir responsabilidades os próximos días ante as autoridades competentes por esta xestión.\nAnte o conflito aflorado onte en San Cibrao (Lugo) polo anuncio de despedimentos, López Corbacho apuntou que xa anunciaran esta situación en 2018 e mostrou o seu apoio aos empregados pois "as solucións para eles serán solucións para nós".\nAdemais, o BNG apoiou esta protesta e pediu "unha intervención pública", unha "investigación" e que "actúen" a Xunta e o Goberno pois "o país non pode permitir este trapicheo de postos de traballo", sinalou Xosé Luís Rivas.\nTamén o deputado provincial da Marea Atlántica Alberto Lema participou na concentración para manifestar a súa "preocupación", pois "son 400 familias da Coruña que dependen desta planta e queremos saber cal vai ser o seu futuro".\nA Coruña Industria Empresas Emprego\nDisturbios en Minneapolis tras a morte dun home afroamericano ao ser detido


Os hostaleiros de Santiago premiarán relatos en galego\nO concurso abriuse onte ao mediodía e aceptará traballos ata outubro\nO concurso de microrrelatos Microcomphostalería deu comezo onte na rede social de Facebook. O portavoz dos hostaleiros de Compostela, Aser Álvarez, e o secretario xeral de Política Lingüística, Anxo Lorenzo, presentaron esta iniciativa que busca promocionar o galego no sector. Álvarez comentou que a «hostalaría en Santiago sempre se caracterizou por empregar o galego». Pola súa parte, Anxo Lorenzo destacou que a consellería considera esencial «colaborar coas entidades dos sectores máis relevantes para colocar a lingua galega dentro dun marco de normalidade».\nUnha das motivacións do acto tamén era o 800 aniversario da catedral. Nese tema, o colectivo dos hostaleiros está levando a cabo unha campaña de captación de fondos entre os seus asociados para revertilos na conservación do templo e tamén proxectar este ano sinalado. Relacionado con este aniversario, a asociación ten prevista unha visita guiada pola cidade para xornalistas de países que teñen conexión áerea directa con Lavacolla.\nPara participar no concurso hai que facerse fan da Asociación de Hostelería Compostela en Facebook e logo unirse ao concurso. Tras iso só hai que postear o relato no muro. Cada relato non pode sobrepasar os oitocentos caracteres, e terá que estar relacionado co 800 aniversario da consagración da catedral. Os dez textos que reciban máis «gústame» pasarán á fase final, na que o xurado escollerá os tres mellores.\nAnxo Lorenzo e Aser Álvarez presentaron a iniciativa.


O CONCELLO CONMEMORARÁ CON VARIOS ACTOS O DÍA INTERNACIONAL DA BIBLIOTECA O 19 DE OUTUBRO NA PRAZA DE GALICIA\nA alcaldesa, Marián Ferreiro, e a concelleira de Bibliotecas, Mercedes Taibo, presentaron esta mañá a programación que se desenvolverá na Biblioteca e nas Axencias da Lectura municipais da Gándara e A Solaina ao longo deste mes\nNarón, 10 de outubro de 2019. A alcaldesa da cidade, Marián Ferreiro, e a concelleira de Bibliotecas, Mercedes Taibo, presentaron esta mañá os actos programados polo Concello para conmemorar o Día Internacional da Biblioteca, que se celebrará o vindeiro día 19. Ao longo deste mes, tal e como avanzou Ferreiro, sucederanse varias actividades na Biblioteca central e nas Axencias de Lectura municipais da Gándara e A Solaina, propostas ás que a alcaldesa convidou a asistir ás veciñas e veciños “xa que se trata dunha oferta moi variada e da que poderán gozar tanto os nenos e nenas como as persoas adultas nun día no que apostamos por sacar á rúa este servizo”.\nO vindeiro 19 de outubro, indicou Ferreiro, celebrarase na Praza de Galicia o Día Internacional da Biblioteca con varios actos, pechando as instalacións localizadas na rúa 25 de Xullo e ofrecendo todos os servizos –agás o de préstamo- na citada praza, donde se instalará unha carpa para a ocasión que permanecerá aberta de 11.00 a 14.00 e dende as 17.00 ata as 20.00 horas. Alí poderán consultarse algunhas publicacións e tamén se poderá participar en varios obradoiros centrados na temática da protección do medio ambiente. Ás 12.00 horas terá lugar un contacontos dirixido a bebés, “O xogo de Nano”, a cargo de Raquel Queizás, e ás 13.00 horas dará comezo outro obradoiro, neste caso infantil, “Estrafalaria”, protagonizado por Atenea García. Pola tarde a música reabrirá a programación, cun concerto a cargo de A Banda do Garaxe (formación da Agrupación Cultural Musical Sementeira), ás 17.00 horas, no que os integrantes desta formación, mozas e mozos de Narón e doutros concellos da comarca, interpretarán un amplo repertorio. Finalmente, ás 18.00 horas comezará un obradoiro de ilustración dirixido a persoas de tódalas idades, a cargo de Babaluva. Todas as propostas son de balde, según indicou a alcaldesa, e non é preciso inscribirse previamente para poder asistir.\nAsí mesmo, no que respecta a o resto de actividades programadas, a concelleira de Bibliotecas explicou que entre o luns 21 e o sábado 26 na Biblioteca municipal desenvolverase o Trocolibro, unha proposta que permitirá intercambiar libros e outros materiais que se colocarán nunha mesa disposta para tal fin na planta baixa das instalacións. As persoas que o desexen terán a oportunidade, no horario de apertura da Biblioteca municipal, de levar algún dos documentos desa mesa do Trocolibro, independentemente de que deixen ou non material a cambio. O requisito é que cada persoa done ou leve como máximo un exemplar.\nO xoves día 24 realizaranse visitas guiadas polo edificio da Biblioteca, entre as 11.00 e as 12.00 horas para o público adulto e dende as 18.00 ata as 19.00 horas para o familiar. “Os usuarios e usuarias das instalacións terán a oportunidade durante esta xornada de coñecer espazos aos que non teñen acceso habitualmente e alí recibirán explicacións sobre as diferentes tarefas que realiza o persoal da Biblioteca”, explicou Taibo. A edil naronesa apuntou ademáis que nos espazos de libre acceso ofreceranse tamén explicacións sobre as nocións básicas de organización do fondo e das normas de uso e explicaranse os servizos que se ofrecen nas instalacións.\nFinamente, entre a programación deseñada na Biblioteca municipal terá lugar tamén o contacontos “Miña terra, meu lar”, o sábado día 26 ás 11.00 horas. Caxoto Contacontos protagonizará este espectáculo, dirixido a nenas e nenos a partir de 4 anos e no que se fará un alegato a favor do coidado do planeta.\nEn canto ao resto da programación do Día Internacional da Biblioteca, Taibo avanzou que na Axencia de Lectura municipal da Gándara haberá un concerto de Xoán Curiel, “Pobre poesía”, o día 18 ás 20.00 horas e dirixido a público xuvenil e adulto. Curiel presentará un repertorio no que pon música a mulleres poetas, principalmente galegas pero tamén algunhas italianas, brasileiras ou portuguesas. O día 21 ás 17.00 horas, tamén na Axencia de Lectura municipal da Gándara, presentarase o novo servizo de xogos de mesa, que estarán clasificados por idades e que do que se poderá gozar no horario de apertura das instalacións.\nNa Axencia de Lectura municipal e Ludoteca da Solaina tamén se programaron varias actividades. Os días 14 e 21 deste mes, de 18.00 a 19.00 horas, haberá un obradoiro de construción de xogos e xoguetes con material de refugallo para nenas e nenos de 7 a 12 anos e que se realizará novamente os días 15 e 22, no mesmo horario, para menores de 3 a 6 anos. Así mesmo, o día 17 os nenos e nenas de entre 3 e 12 anos poderán participar, de 17.00 a 18.00 horas, na elaboración dun mural sobre medio ambiente e o día 23 ás 17.00 proxectarase unha película ou documental relacionado coa protección do medio ambiente e a ecoloxía, unha proposta tamén para menores de 3 a 12 anos.


Teatro, cinema e música para toda a familia no Outono Cultural de Melide\n07/10/2020. O Outono Cultural albergará unha programación con diferentes actuacións que terán lugar no centro sociocultural Mingos de Pita da vila con entrada de balde, previa inscrición. A capacidade por mor da Covid-19 é limitada\nMELIDE 7 de outubro de 2020.-O Concello de Melide dará comezo esta vindeira fin de semana á programación do Outono Cultural que se celebrará ao longo de todas as fins de semana do mes de outubro e que previsiblemente terá continuidade nos meses de novembro e decembro, sempre que as condicións sanitarias o permitan.\nO Outono Cultural comezará este domingo ás 19h. coa compañía Contraproduccións que poñerá en escea “A compañeira de piso”, será unha obra de teatro dirixida a público adulto. A quenda para o público familiar será o luns 12 de outubro coas compañías Isla Letriska, Mago Teto e Desastronauts que presentará en Melide ás 18h. Pistactiva: Combinado de circo galego.\nAs actuacións para toda a familia continuarán o domingo 18 de outubro ás 18h da tarde con Outono e Diversión, un concerto de María Faltri e Jorge Juncal. O sábado 24 de outubro chegará a música local ao Outono Cultural co grupo Cuarta Xusta, que poñerá a banda sonora co seu concerto ás 20.30h.\nXa o sábado 31 de outubro, ás 20.30h. terá lugar o visionado do filme María Solinha, xunto cunha presentación e posterior coloquio con Ignacio Vilar.\nTamén haberá lugar para as exposicións; dende o 23 de outubro e ata o 9 de novembro a sala destinada ás diferentes mostras acollerá a exposición do XIV Premio Luis Ksado de Fotografía. Poderá visitarse en horario de tarde dende as 17h. e ás 20.30h.\nPara poder asistir ás actividades do Outono Cultural será necesario inscribirse previamente no 981 50 50 03 ou no correo electrónico reservasculturais @concellodemelide.gal.


O emprego de nanopartículas de ouro nas lentes de contacto protexe o ollo das radiacións | Universidade de Vigo\nTeamNanoTech traballa na busca de aplicacións médicas para diferentes nanomateriais\nTamén poderían empregarse para administrar medicamentos e diagnosticar enfermidades\nEsquema representativo dos contidos da investigación\nEquipo de TeamNanoTech nas instalacións do Cinbio\nMiguel Correa, responsable de TeamNanoTech, exerce na actualidade como director do Cinbio\nEquipo de TeamNanoTech no laboratorio\nD. Besadío DUVI 11/05/2020\nO emprego de nanopartículas de ouro nas lentes de contacto protexe o ollo das radiacións nocivas, desde aquelas que emiten os punteiros láser e que acostuman empregarse nos estadios de fútbol ou nos concertos, ata a propia luz solar. Así o demostraron algúns dos últimos estudos publicados polo grupo de investigación TeamNanoTech, liderado por Miguel Correa, un equipo especializado no deseño e síntese de nanomateriais para o desenvolvemento de novas aplicacións, así como na súa implementación en todo tipo de dispositivos.\n“As nanopartículas que incorporamos na lente permiten protexer o ollo porque absorben as luces intensas e evitan que se produzan danos”, explica Correa, quen na actualidade exerce tamén como director do Centro de Investigacións Biomédicas da Universidade de Vigo, Cinbio. Correa fai fincapé en que o principal avance con respecto ás actuais lentes que hai no mercado é que estas nanocápsulas permiten absorber a luz en todo o espectro visible e infravermello, en lugar de só bloquear unha cor específica que podería estar asociada cun determinado láser. “Isto supón que toda esa luz que non ves, pero que diariamente te está danando a vista, non chegaría nunca a retina porque sería absorbida, reducindo así todos os posibles efectos adversos das fontes intensas de luz”, subliña o investigador.\nSen prexudicar a visibilidade\nOs resultados desta investigación foron publicados na revista Applied Materials Today nun artigo no que as e os investigadores –pertencentes ás universidades de Vigo, Santiago de Compostela e Rovira i Virgili de Tarragona, xunto con persoal do Laboratorio Ibérico de Nanotecnoloxía de Braga e do Instituto Catalán de Estudos Avanzados- describen este novo material e o xeito no que absorbe a luz sen que isto prexudique a visibilidade.\nPara facer as nanocápsulas, primeiro recubriron as perlas de poliestireno con nanopartículas de ouro e logo con sílice. Posteriormente, eliminaron esas perlas calcinándoas en condicións controladas para, xa despois, empapar as nanocápsulas nunha solución que contiña ións de ouro. O obxectivo era facer medrar as nanopartículas dentro das capas de sílice, o que mellora a súa capacidade para absorber a luz.\nCon respecto á posibilidade de que estas lentes cheguen ao mercado os investigadores consideran que tecnoloxicamente é algo moi factible, se ben o único inconveniente podería ser o comercial, no sentido de que haxa por parte da industria interese económico en sacalo adiante.\nMúltiples aplicacións, tanto en detección como en novas terapias\nAdemais de nas lentes de contacto, as aplicacións das nanopartículas de ouro no sector sanitario poden ser múltiples. Se primeiramente o que lles interesou foi ver como esas partículas -diminutas e metálicas- eran capaces de interaccionar coa luz, unha vez comprobada a eficacia deste proceso, os integrantes de TeamNanoTech centran agora as súas investigacións en desenvolver novas aplicacións, tanto a nivel de detección de enfermidades como de desenvolvemento de terapias alternativas. Neste sentido, defenden que as nanocápsulas teñen, potencialmente, a capacidade de atrapar e liberar moléculas, polo que poderían usarse para administrar medicamentos lentamente ou para recoller indicadores que sexan de utilidade no diagnóstico doutras enfermidades.\nEn relación á capacidade de atrapar e liberar moléculas, Correa explica que se trataría “de introducir unha pequena cápsula na lente cun fármaco dentro que, pouco a pouco, poida ser liberado”. Neste sentido, salienta a importancia de estudar que tipo de fármaco sería o adecuado para completar este proceso. Teñen xa realizado diferentes experimentos in vitro, pero queda aínda moito camiño por percorrer, incluídos os ensaios con animais. “A previsión sería realizar estes experimentos con coellos, pois o ollo deste animal é moi parecido ao humano”, engade Correa, ao tempo que menciona tamén a posibilidade de desenvolver, a través do ouro e de outros materiais, antibactericidas. “Falamos de que estes medicamentos puidesen empregarse, por exemplo, para recubrir unha prótese, evitando que as bacterias poidan chegar a medrar nela”, recalca o investigador. “Tamén habería a posibilidade en cousas que se poderían activar dende fóra, a través dun láser infravermello ou con calquera outro tipo de acción para que o fármaco actúe xusto no momento preciso”, engade o director da investigación.\nEn paralelo traballan tamén na detección dun tipo de molécula que exerza como factor indicador, ben dunha enfermidade, ben de calquera outro tipo de proceso que estea a sufrir o corpo. O ideal é que a persoa teña posta a lente e esta vaia, de xeito autónomo, recollendo as moléculas, para despois, a través da propia comprobación da lente, ver se o paciente ten ou non esa molécula indicadora dunha determinada enfermidade. “É dicir, que ti poñas a lente e, ao final do día, cando a quites, se poida comprobar se tes ou non esa doenza”, recalca o investigador.\nComo pór nas células reactores capaces de fabricar moléculas?\nOutra das posibles aplicacións das nanopartículas de ouro na que tamén traballa xa este laboratorio vigués é en facer unha especie de nanorreactores -pequenas cápsulas porosas nas que o núcleo duro vai dentro e non interacciona co medio- para introducilos nas propias células. De conseguirse, isto suporía pór reactores nas células dirixidos á fabricación de moléculas para que curasen as danadas, corrixisen diferentes aspectos do metabolismo, activasen procesos que ás veces fallan, etc. Aínda que estes traballos están aínda nunha fase moi inicial, os primeiros resultados a este respecto foron xa publicados nun artigo no que os investigadores de TeamNanoTech describen como conseguiron introducir estas partículas no corpo –falamos de substancias que soas non se poderían inserir, ben porque poden resultar tóxicas, ben porque pode haber proteínas ou outras substancias que as cubran e as desactiven-, encapsuladas nun reactor e que sexa o propio reactor quen se encargue de facer as reaccións. “O método que empregamos para comprobar que isto funciona foi a través das cores, cando a molécula emitía unha cor era unha sinal clara de que estaba funcionando”, explica Correa.


‘Marta e a píntega’, como che vos cambia o conto | BiosBardia\n‘Marta e a píntega’, como che vos cambia o conto\n@cequelinhos / 4 Outubro 2017\nIlustración de Patricia Román para ‘Marta e a píntega’.\nGuiada por unha píntega parlante chamada Olimpia, Marta entra sen querelo no mundo dos contos, onde debe axudar a resolver “un problema ben gordo”. Esta é a proposta de Marta e a píntega, de Eli Ríos, que ademais inclúe ilustracións moi aqueladas de Patricia Román.\nMarta e a píntega é un libro recomendado a partir dos dez anos. Todos os colaboradores e lectores de Biosbardia entramos nesa definición, así que podemos mercalo e lelo sen medo. Agora ben, eu penso que calquera neno ou nena de oito anos tamén podería desfrutar deste libro tanto ou máis que os da idade que sinala a recomendación.\nO primeiro que chamou a miña atención cando comecei a ler Marta e a píntega foi que estivese narrado en presente. Hei de admitir que non me dei afeito ao uso deste tempo verbal no libro; talvez Ríos o escolleu para involucrar máis profundamente o neno-lector na historia, para darlle un toque extra de emoción que o tempo pasado, inda que fose a elección natural, non lle daría. De feito, a linguaxe e a forma de contar a historia están moi ben deseñadas para captar a atención dos lectores máis novos, con moitas partes, especialmente os diálogos, susceptibles de dar un bo espectáculo a través do uso de voces e tons variados ao seren lidas en alto.\nMarta e a píntega é unha historia na que se cuestiona a vixencia dos valores dos contos tradicionais dende un punto de vista non de aprendizaxe social (o medo aos descoñecidos, o valor da obediencia, da pasividade ou da renuncia, etc), senón individual (e se o lobo non quere comer a avoa? E se a princesa non quere a ningún príncipe nin ser unha princesa?), porque para ensinar o primeiro cómpre estereotipar os individuos, uniformalos cunha personalidade plana e alienante para quen a tome como modelo de vida.\nOs cativos toman contacto con estas ideas a través das personaxes do libro: Carapuchiña, Rapunzel, o Lobo, Gretel… que se negan a ser o que os seus contos fixeron delas. Isto foi o que máis me gustou do libro. Marta debe axudalas a conseguir o seu soño trocando o seu papel de lectora en creadora, pois debe escribir os novos contos que as liberen do seu eterno retorno. Ademais, a protagonista usará o fío da historia para reconciliarse coa súa nai, a cal foi tamén, na súa infancia, vítima metafórica da desfasada moral que contiñan eses mesmos contos.\nDe cara aos adultos, o libro é unha chamada de atención a non perpetuar o tópico, a permitir a evolución dos pensamentos e aceptar certos cambios de paradigma que veñen petando na porta da sociedade dende hai tempo.\nNon obstante, penso que Ríos non pechou de todo esta idea no seu argumento. Unha vez proposto o conflito principal ―a modificación dos contos―, a solución é tan inmediata e doada que a autora tivo que recorrer a un diabolus ex machina para introducir unha dificultade adicional e repentina que, coma nas películas de Hollywood, xustificase un pouco de acción no relato.\nPara resolver este problema inesperado as rapazas deben traballar en equipo e mesmo falan de facer un trato cos seus antagonistas ―o cal sería moi orixinal―, inda que finalmente utilizan métodos máis expeditivos, como o engano, o envelenamento e a sabotaxe industrial.\nNon embargante, inflixirlles un castigo sen que o lector os vexa actuar con maldade é correr un grave risco empático. Se nos atemos unicamente a que uns din que os outros son os viláns da historia o que resulta é unha loita de poder entre iguais na que ganará o máis forte ou o máis listo, mais non quen leve a razón ou defensa unha causa xusta.\nO lector identifícase con Marta, que é nova no mundo dos contos, e a través dela aprendemos cousas dese mundo, e a nosa Marta non experimenta por ela mesma e de forma inequívoca quen son os malos da historia, dinllo outras personaxes das que se fía sen cuestionar a súa palabra. De feito ningún antagonista dispón sequera dunha liña de diálogo no que mostrarnos a ilexitimidade da súa vontade ou dos seus obxectivos.\nAdemais, a vida das princesas dos contos clásicos é igual de tópica que a dos ananos, dragóns, príncipes e outras personaxes utilizadas para a manipulación social, porque por moi viláns de conto que sexan ou ben parados que saian, tampouco foron eles quen escribiron os seus destinos.\n♦ Marta e a píntega, de Eli Ríos. Galaxia, 2016. 132 páxinas. ♠11,50€\n4 Outubro 2017 in Críticas, Novidades. Etiquetas:contos clásicos, eli ríos, galaxia, literatua infantil, marta e a píntega, narrativa\n← A lingua das lapelas dos libros (I)\n‘… e os domingos un croissant’: Desde dentro do psiquiátrico →\nAlexandre Mínguez: “En Galicia danse máis de 1.600 especies de cogomelos”


150 atletas percorreron as rúas de Vimianzo na I Carreira Pedestre\nque pasa na costa | 07 de agosto de 2012\nAs rúas de Vimianzo deixaban ver desde a primeira hora da mañá do pasado domingo a presenza de numerosos atletas dispostos a participar na I Carreira Pedestre Concello de Vimianzo. 150 atletas que se reunían na praza do concello acompañados de amigos e familiares, dispostos a animar aos participantes.\nE todo, a unha semana para a XXI Careira das Areas de Carnota, outra das citas atléticas do verán costeiro.\nComezaron as categorías base\nOs máis madrugadores, na categoría xuvenil, saían da meta ás 10 da mañá dispostos a percorrer 2000 metros no menro tempo posible. Abraham Trillo Fernández, Uxío Caamaño Blanco e Damián Valiña Espasandín foron os tres primeiros clasificados na categoría masculina.\nÁs 10.20 horas saía a segunda proba, os atletas da categoría cadete, co mesmo percorrido de 2000 metros que os xuvenís. Nesta categoría alzábanse co trofeo adrián Gil Freire en primerio lugar e Adrián Remuiñán Caamaño no segundo, na categoría masculina; en canto á feminina a gañadora foi Paula Remuiñán Ferreira.\nÁs 11 da mañá o ambiente deportivo era pleno na vila, xa que estab a a piques de comezar a carreira absoluta, con 120 atletas masculinos e femininos dispostos a percorrer os 1000 metros, nas categorías junior, senior, m40 e m50. En pouco máis de media hora os primeiros clasificados entraban na liña de meta entre os aplausos do numeroso público que agardaba na rúa Vázquez Mouzo á chegada dos deportistas.\nAlberto Carou Carril do club de Atletismo do Milladoiro era o primeiro en cruzar a meta, cun tempo de 34:45, seguido de preto por Ángel Maceiras Lago, do club de Atletismo Sar-A Poutada do Burgo, cunha marca de 34:49. Martín Regueira Rellán, do Club Os Muditos de Soesto, Laxe facía a terceira mellor marca con 35:34 minutos.\nEn canto á categoría feminina, a atleta con mellor marca foi a vimiancesa Teresa Castro Villaverde, do Club de Atletismo de Noia, que cruzaba a meta cun tempo de 41:31 minutos. A segunda clasificada foi a coruñesa Eva María Portas Lemus, cunha marca de 43:13 minutos e a terceira clasificada a santiaguesa Purificación Bermúdez Turnes, do Club Noitebra FC que conseguiu unha marca de 44:31.\nA partir das 12 daban comezo as probas para os máis pequenos e pequenas. Na categoría infantil masculina, que percorreron 1000 metros, os gañadores foron: Anxo Vigueret Santabaya, seguido de Isaac Figueiras Maceiras e Alejandro Freire Gil. Ás 12.20 saían os participantes da categoría alevín, que realizaron un percorrido de 800 metros. Na categoría masculina os gañadores foron en primeiro lugar Jorge Quintáns García, no segundo lugar Sergio Catiñeria Vilariño e o terceiro posto compartírono David Roget Blanco, Mohamed Handi Sidahme e Handi Baih Hamdi.\nNa categoría feminina o primeiro posto foi para Noelia Iglesias Caamaño e p seundo para Claudia Ríos Rodríguez.\nOs últimos atletas foron os da categoría benxamín que saían ás 12.40 dispostos a realizar un percorrido de 300 metros. nesta proba os gañadores da categoría masculina foron Marcos Castro Mouzo, en primeiro lugar, e Erick Rodríguez Pequeño, en segundo. Na categoría feminina as gañadoras foron Alexia Canosa Rojo, no primeiro posto, Isabel Santos Facal, no segundo, e o terceiro compartírono Paula Iglesias Espasandín e Nerea iglesias Caamaño.\nConcello de Vimianzo: Resultados da I Carreira Pedestre.\nPreparando unha nova carreira polo areal máis extenso de Galicia.\nPodes ver este artigo na próxima dirección /articulo/deportes/150-atletas-percorreron-as-ruas-de-vimianzo-na-i-carreira-pedestre/20120807074613071028.html


Festa das Letras Galegas 2011\n17 mayo, 2011 desarrollo Crónicas, Sin categoría\nO pasado luns, día 15 de maio, celebrouse no Salón de Actos do Complexo Parroquial “Cristo da Vitoria” a tradicional “Noite das Letras Galegas” do 2011.\nTodo empezaba na nada, na máis absoluta escuridade, momentos de silencio, de reflexión. Un raio de luz tenue iluminaba ao noso homenaxeado, Lois Pereiro. De súpeto a ritmo de tambores e gaitas esta escuridade íase disipando dando paso aos poucos á claridade.\nDespois desta introdución estelar nosas presentadoras de luxo explícannos que esta edición se vai desenvolver en catro apartados.\nCada bloque estaba encabezado por unha “montaxe” titulada Que é Galicia? de Lois Pereiro. Un repaso do abecedario documentado na nosa terra.\nOs nenos, cos seus contos, as súas poesías e as súas cancións foron os primeiros en arrincar os primeiros sorrisos, en cautivarnos a todos os que estabamos alí e en elevar a temperatura do salón coa infinidade de aplausos. Que potencial hai neles!\nPasaba a quenda dos maiores que coa paixón das lecturas de grandes clásicos da nosa terra, dos seus contos, dos seus recitais de poesías, volvéronnos a causar admiración, trasladaronnos a tempos remotos e sobre todo a gozar todos xuntos.\nE en resumo esta foi a dinámica para o resto de apartados, música polo grupo de Gaitas “Rueiro”, presentación onde se repasa a biografía do noso homenaxeado, montaxe audiovisual baseado no abecedario Que é Galicia? e o paso aos lectores.\nPara rematar a velada, a iso da medianoite, coa atmósfera xa preparada, non se podía abandonar o salón sen cantar todos xuntos o Himno Galego.\nO broche final, tamén moi da nosa terra, foi compartir un café con roscón que a esas horas era de agradecer.\nDespois destes agradables momentos estamos xa preparados para a próxima Noite das Letras Galegas do 2012.\nEntrada anterior:Marcha-manifestación baixo o lema: “Os dereitos das persoas sen fogar non se poden olvidar»\nSiguiente entrada:Encarceladas, Marieta Manso


VIGOBLOG: A cultura do alboio\nDisque é unha das señas de identidade dos galegos. Cando facemos a casa nunca chegamos a construir todo o necesario. Uns por aforrar cuartos e outros por non telos. O caso é que logo hai que gardar o coche ou o tractor e facemos un alboio; hai que gardar a leña, e facemos un alboio; temos que instalar unha caldeira e facemos un alboio. O panorama é unha casa rodeada de construccións singulares que dan lugar ó feismo que tanto combate o COAG.O malo é que esta cultura do alboio pervive nas prácticas de moitas persoas que son responsables de institucións importantes. Vexamos algúns exemplos.Unha prestixiosa Universidade prepara un plan de tráfico. Pero un parking protesta e inventamos unha rotonda "ad hoc". Os técnicos anímanse e suprimen ali un carril , aqui prazas de aparcamento. O plan convirtese nun feixe de alboios.Houbo que "meter o gas" e fixemos zanxas. Máis adiante houbo que facer colectores e fixemos zanxas. Logo chegou o "cable" e de novos fixemos zanxas.Os famosos barquiños da VOR so tiñán previsto estar 24 horas en Vigo e como a Santiago e a Corina non lle chegaba a nada, fixeron un alboio: disque firmaron un papel con Pedro Campos.Constrúen un colector importante pola rúa Urzaiz pero deciden "tapialo" antes de chegar o final. Agora hai que facer un alboio a maiores.Preparan un PXOM , reciben unha chea de alegacións e deciden zanxar o tema cuns informes sen firmar. Un alboio maís.¿Alguén ten nesta cidade un proxecto completo para facer algo ou seguiremos anos e anos construindo alboios?\nEstos 'añadidos' definen una manera muy nuestra de ocupar y cercar los espacios vitales. Sería de desear una estética más 'amable'. Los cabaceiros, canastros,... son también alboios...\nCoñecín a Melchor Roel no porto de Bos Aires o 27 de setembro de 1975. Os dous compartimos o mesmo viaxe de retorno a Vigo, no último percorrido do trasatl...


Apple TV, presente e futuro do centro multimedia de Apple | Novidades do iPhone\nApple TV, presente e futuro do centro multimedia Apple\nApple TV é un produto que creceu notablemente co paso do tempo tanto en funcións como en funcionalidades, entre a 3a xeración de Apple TV e a 4a xeración hai un mundo de posibilidades no medio. Non obstante, é un dispositivo do máis misterioso da compañía de Cupertino debido ás pequenas doses coas que o actualizan e especialmente aos poucos rumores que adoitan acompañar as súas decisións para o futuro. Traémosche a guía definitiva sobre o Apple TV deste ano 2020, o que temos dispoñible neste momento e as novidades que esperamos para o Apple TV no futuro.\n1 Que Apple TV está dispoñible?\n1.1 Apple TV HD\n1.2 Apple TV 4K\n2 Que plans de futuro hai para Apple TV?\nQue Apple TV está dispoñible?\nApple TV é un centro multimedia que ten unha variante de iOS (tvOS) como sistema operativo. Non obstante, a nivel de deseño exterior podemos acabar equivocándonos se o que queremos é mercar un Apple TV, e é que, malia ser case idénticos no exterior, no seu interior agochan unha importante diferenza, a capacidade de emitir en UltraHD ou resolución 4K. Como se sabe normalmente, imos ver cales son os diferentes televisores Apple dispoñibles actualmente no mercado e destacaremos cales son as súas diferenzas.\nComezamos co modelo "accesible" do Apple TV, aínda que no seu lanzamento había diferentes variantes, actualmente esta Apple TV HD con capacidade para reproducir contido ata resolucións Full HD custa 159 euros. Este Apple TV ten o procesador Apple A8 e Bluetooth 4.0 pola túa conectividade. Na parte traseira temos un porto Ethernet, un porto HDMI e a conexión á rede eléctrica, minimalismo por bandeira para un cambio.\nObviamente, temos unha resolución máxima en Full HD (1080p) cunha única versión de almacenamento. Este Apple TV HD só se vende con 32 GB de almacenamento total para o noso contido e aplicacións. En canto á conectividade, temos WiFi 802.11 ac ademais do mencionado Bluetooth.\nRevisión da nova Apple TV de 4a xeración\nEn canto ao control, é idéntico en ambas versións e ambos teñen sistema de control de voz grazas a Siri. O resto de funcións do mando a distancia, como o sensor de movemento e o trackpad, tamén son idénticos en ambos dispositivos, de feito podemos mercalo por separado e seguirá funcionando no seu Apple TV independentemente da versión. Este é o dispositivo de entrada dispoñible tanto na Apple Store como en varios puntos de venda.\nAs cousas cambian co Apple TV 4K, como o seu nome indica, podemos acceder a resolucións máis altas. Por suposto, esta vez partimos de dúas versións, podemos adquirir o Apple TV 4K con 32 GB de almacenamento desde 199 euros, ou unha versión con dobre, é dicir, 64 GB de almacenamento por 219 euros. Neste caso, sen dúbida paga a pena o pequeno investimento para adquirir un espazo de almacenamento moito máis considerable, xa que deste xeito asegurámonos de que non quedaremos sen espazo e poderemos descargar películas coa maior resolución dispoñible no dispositivo , que é UHD ou 4K.\nNeste caso atoparemos unha experiencia de consumo de contido multimedia avanzado, teremos as últimas tecnoloxías a nivel de software pero todo isto é precisamente porque o hardware Apple TV 4K é superior. Este Apple TV 4K funciona co procesador Apple A10X Fusion e tamén ten Bluetooth 5.0 de xeito que podemos conectar calquera tipo de reprodutor ou accesorio como controladores de videoxogos. A nivel WiFi temos a mesma tarxeta que ofrece conexión 802.11 ac sen máis ostentación técnica que a xa mencionada.\nSeguimos co software, aínda que funciona tvOS 13 non hai problema, unha gran diferenza é o resto das funcionalidades. Nela Apple TV 4K poderemos ver e escoitar contido cAdmite HDR10, Dolby Atmos e Dolby Vision, os mellores estándares de son surround e HDR dispoñibles. Isto débese a que o Apple TV 4K lanzouse en 2017, cando esta tecnoloxía estaba en plena expansión e non podía faltar. Sinceramente, paga a pena acceder a este tipo de contido se temos un televisor compatible pola diferenza de prezo que representa entre Apple TV HD e Apple TV 4K, aínda que tamén debemos considerar se o noso televisor é compatible, por suposto.\nQue plans de futuro hai para Apple TV?\nDesafortunadamente o Apple TV non se actualizou a nivel de deseño desde 2015, pero non sufriu ningún tipo de retoque de hardware desde 2017 no caso de Apple TV 4K. Polo de agora é un produto que atende de lonxe ás demandas do mercado actual tanto en termos de potencia como de contido, ofrecéndose como un dos mellores centros multimedia do mercado, especialmente se es usuario de "Apple".\nNon obstante, faltan algunhas funcións no Apple TV, como unha conexión de almacenamento externo agora que iOS admite un sistema de ficheiros. Estas son algunhas das funcións que poden chegar a Apple TV en breve:\nSubstitución do porto de alimentación por un porto USB-C.\nEngadíronse portos USB-C para conectar dispositivos de almacenamento externos grazas ao novo sistema de ficheiros dispoñible en iOS 13.\nEngadiuse un novo porto de conexión de audio óptico.\nPosibilidade de engadir unha segunda conexión HDMI ou un USB-C Thunderbolt.\nNon obstante, a pesar dos rumores, a información máis recente só detalla unha mellora do procesador, que converteríase no Apple A12, o mesmo que hai no iPhone XR. Pouco se fala das poucas conexións dispoñibles no Apple TV actual e do feito de que é un dos poucos produtos de Apple que se resiste a recibir un porto de carga a través dun adaptador USB-C. Este 2020 pode ser o ano escollido por Apple para renovar un produto que vai camiño do seu terceiro ano sen novidades a pesar de que ten todos os ingredientes para ser espectacular.\nCamiño completo ao artigo: Novidades do iPhone » Produtos de Apple » Apple tv » Apple TV, presente e futuro do centro multimedia Apple\nA tormenta chega aos slofies enchendo de neve os novos puntos de Apple\nHome Before Dark estréase en Apple TV + o 3 de abril


Experiencias acuáticas coas que divertirse na Coruña durante todo o ano - Benboa\nHome Novas Todas as novas BENBOA A CORUÑA Experiencias acuáticas coas que divertirse na Coruña durante todo o ano\nExperiencias acuáticas coas que divertirse na Coruña durante todo o ano\nBenboaupdated on 12 de diciembre de 2021 22 de noviembre de 2021\nTraduce esta página/Translate this web\nGalicia destaca como destino de turismo náutico e mariñeiro a nivel nacional e, en concreto, A Coruña, cidade aberta ao océano atlántico e bañada tamén polas augas da ría, é un dos principais destinos deste tipo de turismo na comunidade.\nA historia pesqueira da Coruña ven xa de moitos séculos atrás, como amosa a orixe do barrio da peixaría, un dos barrios máis céntricos e transitados da urbe na actualidade, que naceu como fogar dos mariñeiros e pescadores que vivían aquí separados por unha muralla do resto da vila.\nHoxe en día, a vinculación da cidade co mar segue presente tanto no ámbito comercial, como no deportivo e de ocio. É por iso que nesta publicación presentamos algunhas experiencias acuáticas que podes realizar na túa viaxe á Coruña.\nACTIVIDADES PARA O BO TEMPO\nDende a dársena da Marina, preto de Porta Real, cada verán sae unha lancha turística que percorre a ría da Coruña en torno a seis veces ao día. A través desta experiencia que Cruceros Marítimos Fernández Cabana leva ofrecendo décadas, pódese apreciar a beleza da cidade vista dende o mar, así como a costa de Oleiros, municipio próximo.\nNon pode faltar, por outro lado, a ampla oferta de deportes náuticos que realizar tanto no mar como na ría coruñesa. Existen diferentes cursos de vela lixeira ou de vela de cruceiro, ofrecidos polo Real Club Náutico da Coruña, ou se prefires unha única sesión de tres horas de bautismo de mar na modalidade de vela lixeira, é posible facelo con Marina Coruña.\nAdemais, por parte do concello, púxose en marcha este mesmo ano 2021 o proxecto “Coruña no mar”, para darlle valor á cultura marítima da Coruña dende o punto de vista do ocio náutico. Así, ofrecéronse centos de prazas gratuítas para multitude de deportes acuáticos, e tralo éxito alcanzado, esta iniciativa tense xa en mente para continuar no futuro.\nFoto Instagram @rcncoruna\nACTIVIDADES TODO O ANO\nNon te preocupes se visitas Coruña fóra da época estival e tamén queres vivir algunha destas experiencias. Preto da cidade, en Santa Cristina, Bitácora Paddle Surf ofréceche esta actividade acuática durante todo o ano. Así mesmo, escolas como After Surf ou Prado Surf ofertan clases de surf en Bastiagueiro, a tan só 10 minutos da cidade; aínda que se prefires quedarte na Coruña, Base Surf Camp dáche a oportunidade de surfear na praia do Orzán, en pleno centro urbano.\nTamén podes realizar bautismos de mergullo con Buceo Galicia, Deep Team ou Nauga, ou percorridos en moto de auga pola costa da Coruña e polas rías próximas con Motos de Agua Coruña, sen necesidade de ter experiencia previa nin titulación.\nFoto facebook @motosdeaguacorunaaym\nEn familia ou con amigos\nUn tipo de experiencias náuticas un pouco diferentes son as que ofrece Altavela, con excursións e rutas marítimas polas rías do Golfo Ártabro, para desfrutar en familia ou con amigos; se contactas con eles, poderás personalizar esta experiencia ao teu gusto.\nPero non só é posible percorrer este entorno por mar, senón que tamén pode facerse por terra! Unha das rutas de turismo mariñeiro e náutico que presenta Noroeste A Fondo, empresa de rutas turísticas en vehículos de nove prazas, transpórtate á esencia de Galicia a través dun itinerario por algunhas destas rías, praias, faros, portos…\nPara continuar, incluímos outra forma de mergullarte no mundo mariño, visitando un dos Museos Científicos Coruñeses: o Aquarium Finisterrae. Mediante as catro salas de exposicións das que consta, na “Casa de los Peces”, como é coñecida entre a veciñanza, divúlgase coñecemento sobre o mar, as súas especies e o coidado de ambos. Esta é unha parada perfecta para todas as idades, pero especialmente se vas acompañado de nenos pequenos.\nFoto: Aquarium Finisterrae\nNa Coruña tamén se atopa un dos portos de pescado e marisco máis importantes de España e de Europa e, afortunadamente, é posible visitar a súa lonxa e vivir o fervor das poxas en vivo e en directo. Estas visitas están dispoñibles para grupos, reservando previamente a través do teléfono ou correo electrónico da lonxa. Aínda que aquí non esteas en contacto directo co mar, podes experimentar o funcionamento do mercado dos mellores produtos que se obteñen del, o cal é unha experiencia de turismo mariñeiro por excelencia.\nFoto: Lonxa de A Coruña\nPara picar algo de mar: Benboa Coruña\nNo local Benboa, situado na mitica rúa Galera de A Coruña, poderás gozar do mellor do noso mar en bocadiños salgados elaborados co produto fresco da nosa ría. Benboa Coruña ofrece integramente unha carta orixinal con propostas tradicionais reformuladas para quen busque rematar este tour con unha experiencia gastronómica totalmente mariñeira.\nBenboa Coruña Rúa Galera, 15 15003 A Coruña www.benboa.com/coruna\nVen tapear a Benboa, o Santiago(e)tapas 2021 xa esta aqui\nBATALLA DE OLIVEIROS CON FIERABRAS NO CAMPO DAS DUNAS. IV Parte


Dereitos de autor e propiedade intelectual - blog empresas R\nOs dereitos de autor e propiedade intelectual son temas que algúns autónomos esquecen xestionar correctamente. As súas regulacións son moi cambiantes, polo que aconsellamos levar un seguimento deste tema.\nSe es un autónomo que se dedica a escribir, compoñer cancións, pintar cadros, realizar esculturas, realización de vídeos, ect… debes regular este tema acorde á túa situación laboral.\nA lei de Propiedade Intelectual recolle todos os dereitos que teñen que ter os autores. Nesta lei identifícanse dous tipo de suxeitos. O primeiro suxeito é o autor, a persoa natural que escribe un libro, un ensaio científico ou crea unha obra artística. E o outro tipo de suxeitos son as outras persoas ou entidades que poden desfrutar dos dereitos da propiedade intelectual, entre os que se atopan as emisoras de radios, fotógrafos, os actores, etc, é dicir, os que difunden unha obra.\nUnha vez aclarada esta diferenza, tes que ver que rol desempeñas, para saber cales son os teus dereitos e o que tes que tributar a Facenda para logo non ter problemas .\nA lei de propiedade intelectual inclúe dous tipos de dereitos esenciais: os persoais e os patrimoniais.\nRecoñecemento da condición de autor.\nRespecto á integridade da obra.\nImposibilidade de modificar a obra.\nModificación da obra conforme ás esixencias da lei de protección de bens de interese cultural.\nToma de decisión de se se difunde a obra e como.\nDeterminación do nome do autor da obra.\nDecisión para retirar a obra do dominio público, pero ante esta situación terá que indemnizar os titulares dos dereitos de explotación.\nObtención dunha retribución por permitir a difusión da obra.\nObtención dunha remuneración por parte dos titulares que explotan a súa obra.\nAdemais destes dereitos esenciais, que debes coñecer, debes ter moi claro como autónomo que se ti realizas un contrato laboral cunha empresa á que lle cedes a túa obra, esa empresa beneficiarase dos dereitos de explotación da obra.\nComo estar ao día?\nSabemos que este é un tema complexo e un pouco soporífero, pero é importante estar ao día e controlalo na medida do posible.\nNo caso de que non teñas un contrato cunha xestoría laboral, podes botar man da información que publican algúns organismos públicos e que te axudarán a entender todo moito mellor.\nA web do Ministerio de Educación, Cultura e Deporte conta cunha sección dedicada á lei de Propiedade Intelectual . A SGAE tamén informa de todas as novidades que hai arredor desta lei.\nImaxe de Mari Helin-Tuominen


A Garda Civil identifica aos autores dun delito de estafa por internet - Xornal de Lugo " />\nA Garda Civil identifica aos autores dun delito de estafa por internet\nA Garda Civil, en colaboración coa policía federal australiana e a Europol, identificou, no marco da operación Ñandús iniciada en Lugo no ano 2015, aos presuntos autores dun delito de estafa coñecido como ‘boiler room’ ou venta de accións inexistentes, sendo intervidos polas Autoridades Australianas 8 millóns de dólares australianos.\nNo marcos desta operación foron vítimas dous veciños de Baralla, a estos investidores se lles prometían grandes beneficios tras indicarlles que depositaran fondos en contas bancarias de entidades de Nova Zelanda, Australia e Hong Kong, ingresando 3.000 euros nunha suposta empresa de inversións bursátiles.\nOs inversores ven, on-line, que o saldo da súa conta se esta “comercializando” e que está aumentando o seu montante por riba das súas expectativas. A comercialización realízase supostamete por operadores expertos que utilizan programas informáticos específicos con servidores no estranxeiro.\nOs inversores recomendan, patrocinan ou convidan a coñecidos para que realicen tamén ingresos nesta rede, na crenza de que eles están sacando beneficios. A recomendación doutros inversores para que participen no sistema conleva tamén incentivos económicos, en moitos casos os inversores non poden subscribirse se non foron recomendados por outros.\nOs fondos do inversor transfírense a unha ubicación extraterritorial para o beneficio exclusivo dos integrantes desta rede e os saldos que se amosan na web continúan aumentando cando na realidade non é así. Unha vez que os inversores intentan retirar os seus fondos, se lles presenta un abanico de excusas polas cales nunca reciben os cartos.\nNeste caso se lles esixía a realización de novos ingresos para a expedición dunah tarxeta bancaria ao obxecto de retirar as ganancias das inversións, que nunca se recibe.\nEste tipo de delitos permite obter grandes beneficios aos autores, ao tratarse de estafas múltiples de ámbito internacional con unha pluralidade de vítimas, operando dende terceiros países, coas contas bancarias e servidores das webs utiliadas en distintas nacións o que dificulta a identificación e detención dos autores.\nOs beneficios desta estafa foran transferidas a entidades bancarias de Filipinas e Serbia, sendo identificados cinco homes e tres mulleres, a maioría de orixe serbia e filipica e con vínculos familiares entre eles.


BIBLOGCAÑIZA: abril 2020\nVolvemos retomar o ioga cunha clase que pode realizar calquera persoa. Anímate a probar.\nEtiquetas: Actualidade, Alerta, Alumnado, Educación Físíca, Ficonacasa, Recursos, Reto\nFai unha careta de raposo e baila esta canción.\nBo día, chicas e chicos! O alumnado de 3ºA de Primaria envíanos un vídeo moi divertido onde saen facendo un pequeno videoclip. Moi bo traballo! Seguro que o pasaron xenial gravando.\nPublicado por Breixo Nóvoa ás 12:54 2 comentarios:\nCantas figuras eres capaz de facer?\nA Colección Olé, lanzada por Editorial Bruguera, agasállanos con recopilatorios de Pepe Gotera y Otilio, Zipi y Zape, El botones Sacarino, La familia Cebolleta, Mortadelo y Filemón, Rompetechos, El botones Sacarino, Carpanta, 13 Rue del Percebe 2... e moitos máis.\nEtiquetas: Animación Lectura, Banda deseñada, Cómic\nRecollemos aquí unha variada colección de contos para os máis pequenos.\nEtiquetas: Animación Lectura, Contos, Infantil e Primaria\nComeza forte a semana con este circuíto de forza e resistencia.\nNecesitas algo de material pero seguro que o terás na casa.\nO Papagaio, ao non poder saír á rúa, envíanos unha versión dixital en formato PDF para que poidades descargala e gozala na casa.\nEtiquetas: Animación Lectura, Revista\nENQUISA AO ALUMNADO DO CPI A CAÑIZA: RECURSOS TECNOLÓXICOS\nPrezado alumnado e familias: desexamos que esteades ben.\nEsta é unha enquisa que precisamos que contestedes para que os/as profesores/as saibamos mellor con que recursos contades na casa para as nosas clases virtuais. Os resultados desta enquisa son confidenciais e só se van empregar para adaptar as clases.\nPedímosvos que respondades o antes posible e que sexades sinceras/os nas vosas respostas, non hai respostas boas nin malas! Se tendes algunha dúbida acerca da enquisa podedes enviala a: cpi.dacaniza@edu.xunta.gal Grazas!\nPREMEDE NA IMAXE PARA ACCEDER A ENQUISA\nPublicado por BIBLIO CAÑIZA ás 00:19 Ningún comentario:\nEtiquetas: Alumnado, Enquisas, Familia, Recursos, Tecnoloxía, TIC\nAhora que van a dejar salir a los niños/as a la calle, compartimos este recurso de Carmen Esteban, por si os resulta de ayuda para ese momento.\nPublicado por NIEVES TORRES ás 23:15 Ningún comentario:\nEtiquetas: Contos, COVID\nRespondendo ao noso convite, xa podemos ver algunha creación do noso alumnado.\nPublicado por BIBLIO CAÑIZA ás 23:07 Ningún comentario:\nEtiquetas: Alumnado, Audiovisual, Conmemoracións, Creación, Día Libro\nBo día, chicas e chicos. Como estades?\nSeguimos recollendo actividades e traballos que nos mandades dende as vosas casas.\nEstes días tivemos un aniversario. A Iria, de 4º de Primaria, tocoulle celebrar un cumple diferente este ano, pero seguro que o pasou xenial igualmente. Parabéns, Iria! Gardámosche o tirón de orellas para cando volvamos ao cole!\nVouvos a ensinar un vídeo moi chulo que nos manda Lucía, de 5º de Primaria, e que fixo con súa nai. Unha pasada! Noraboa por ese traballo!\nE, seguindo cos vídeos, Lois, de 4º de Primaria, mándonos un no que o podemos ver xogando ao fútbol co seu can, Freddie. A ver quen gaña!!\nPor último, unha imaxe de Izan, de 3º de Primaria B, co seu debuxo dun arco da vella e as mensaxes destes días. Moitas grazas, Izan!\nPublicado por Breixo Nóvoa ás 11:11 1 comentario:\nA ver que tal vai a túa habilidade. Serás capaz de aprender a canción enteira?\nNon utilices un vaso que se rompa con facilidade!\nPublicado por BIBLIO CAÑIZA ás 00:49 Ningún comentario:\nPolo día de hoxe tamén fixemos un programa de radio especial. Nel recollemos as lecturas e recitados que o profesorado do CPI gravou para vós.\nPinchade na foto para escoitarnos.\nEtiquetas: Animación Lectura, Día Libro, Libros, RADIO ESCOLAR\nUtiliza papel hixiénico e celo para facer a túa misión imposible láser no corredor e, por favor, mándanola. Queremos verte pasar sen tocar o papel.\nNo CEIP Rosa Luxemburgo de Parla organizan unha xincana literaria que dende aquí compartimos.\nPublicado por BIBLIO CAÑIZA ás 18:08 1 comentario:\nEtiquetas: Día Libro, Infantil e Primaria, Recursos, XINCANA LITERARIA\nBo día, chicos e chicas.\nHoxe chegounos un vídeo dos e das peques do cole, da clase da profe Mirian, na que nos din canto a botan de menos. A ela e aos seus compañeiros e compañeiras, por suposto.\nQueredes velo? Aquí volo deixo.\nEnsínovos tamén unha imaxe que nos deixa Erik Vidal, de 5º de Infantil A, para que vexades o artista que está feito. Moi chulos eses debuxos, Erik!\nPublicado por Breixo Nóvoa ás 12:08 Ningún comentario:\nChicos e chicas da clase da profe Eva. Tráiovos unha mensaxe de parte da vosa profe:\nOla meus piollos! Mirade como medraron as miñas lentellas!!! Como van as vosas?\nCóntovos un segredo.... todas as mañas lle dou os bos días e lle canto a canción da asamblea. Lembradela??? Facedes a proba?\nPublicado por Breixo Nóvoa ás 12:01 Ningún comentario:\nPon un plumas e baila esta canción.\nPublicado por BIBLIO CAÑIZA ás 00:43 Ningún comentario:\nEmpeza a semana con enerxía. Colle un crono, roupa deportiva e trta de acabar este reto.\n9 minutos para a gloria.\nPublicado por Mª Esther ás 00:00 Ningún comentario:\nUN RETO PARA TODO INFANTIL- Actividades semana do 20-24 de abril\nACTIVIDADES TODO INFANTIL\nMoito ánimo, seguide así que o estades a facer moi ben,\ngracias a vosa axuda e o ben que vos portades\nimos poder todos xuntos co " coronavirus.\nRETO PARA OS NENOS/AS DE 3, 4 E 5 ANOS\n"Payasos Sin Fronteras" lanzou , #sonrisavirus un movemento que pretende converterse nunha pandemia de esperanza.\nNós tamén queremos pintarlle un sorriso a esta situación, trátase de que cada neno/a mande unha foto cunha mascarilla posta, na que esté debuxado un sorriso.\n(enviade un whatsapp 653 648 058, acordádevos de poñer o nome do alumno/a e o curso )\nA data na que se poderán enviar as fotos será do día 20 ó 30 de abril.\nA mascarilla pode estar feita na casa de calquera material ( pano, trapo, cartolina plástico….) Cal será o resultado….???\nEsperamos as vosas fotos, para poder ver eses sorrisos.\nDesexamos que dentro de moi pouco non sexa preciso debuxar os nosos sorrisos nas mascarillas e que sexan as nosas caras o espello do sorriso á vida.\nAquí tedes un conto " El Viaje de Covirín", a ver se vos gusta!!\nPublicado por NIEVES TORRES ás 14:30 Ningún comentario:\nEtiquetas: COVID, Todo infantil\nOla, chicos e chicas da clase de 4º de Infantil A! A vosa profe, Mirian, mándavos unha mensaxe en vídeo para todos e todas, para que vexades canto vos bota de menos! Para vela, premede na imaxe.\nUnha aperta a todos/as!!\nPublicado por Breixo Nóvoa ás 19:46 Ningún comentario:\nPonlle SWAG para rematar a semana. Aprende esta coreo e comparte o vídeo en Instagram coa etiqueta #cpicañiza\nPublicado por BIBLIO CAÑIZA ás 16:07 Ningún comentario:\nA próxima semana abrirase o Centro para que todas aquelas familias que o desexen poidan acudir a recoller o material escolar dos seus fillos.\nFarase seguindo esta orde:\nSó poderá acudir un membro de cada familia. É aconsellable levar unha bolsa ou mochila para recoller o material.\nProcurarase non coincidir moitas persoas ao mesmo tempo, evitando así as aglomeracións.\nManter en todo momento as recomendacións sanitarias en canto a distancia, limpeza, uso de luvas, etc.\nNo caso de familias con fillos en distintos niveis ou etapas, poderán elixir un dos días para recoller todo o material dos seus fillos.\nAPROVEITADE ESE DÍA PARA DEVOLVER OS LIBROS DA BIBLIOTECA QUE TEÑADES EN PRÉSTAMO\nPublicado por BIBLIO CAÑIZA ás 12:54 Ningún comentario:\nEtiquetas: Actualidade, Alerta, Alumnado, Aviso, Ficonacasa\nCantos equilibrios es capaz de facer? Comparte o teu vídeo coa etiqueta #cpicañiza\nPublicado por BIBLIO CAÑIZA ás 16:03 Ningún comentario:\nChicos e chicas, como van esas lentellas? Mirade as da profe Eva, como van medrando xa. A ver se podemos ver as vosas!\nPublicado por Breixo Nóvoa ás 12:35 Ningún comentario:\nImos a deixar aquí unha mensaxe de parte do alumnado de 4º de Educación Infantil B para o seu profe, Rubén. Estas nenas e nenos tamén se lembran dos seus compañeiros/as e mándannos moito ánimo! Moitas grazas!! Un vídeo precioso!\nPublicado por Breixo Nóvoa ás 12:33 Ningún comentario:\nColle a alguén de casa e fai este reto en parella! Cando saia mándanos o vídeo.\nTamén podedes subilo a Instagram coa etiqueta #cpicañiza\nCOMENZAMOS O TERCEIRO TRIMESTRE- TODO INFANTIL (3, 4 E 5 ANOS)\nOla nenos/as de 3, 4 e 5 anos!!!\nComenzamos un novo trimestre, esperamos que todos/as sigades ben.\nMoito ánimo, que xa falta menos para poder darnos esa aperta tan desexada por todos/as.\nPara estes días, propoñemosvos unha serie de actividades, teredes que pinchar nas imaxes para que abra o enlace. Esperamos que vos gusten,\nE agora para poder animarse un pouquiño, unha canción sobre as emocións!!!\nPublicado por NIEVES TORRES ás 17:50 Ningún comentario:\nEtiquetas: 3, 4 e 5 anos, Todo infantil\nPublicado por Breixo Nóvoa ás 13:03 Ningún comentario:\nAdéstrate coma os vengadores! A ver cantas veces eres capaz de repetir o circuíto?\nNon te esquezas de estirar ao rematar.\nPublicado por Breixo Nóvoa ás 14:18 Ningún comentario:\nBoa tarde, rapazas e rapaces!\nQue tal? Como foron esas vacacións? Esperamos que fose todo o mellor posible.\nVouvos a ensinar as fotos e vídeos que nos chegaron estes días. Comezamos por Lucas, de 5º de Infantil A, que nos amosa as lentellas que prantou seguindo as instrucións da profe Eva. A ver que sae de aí, Lucas! Tamén nos mandou un vídeo no que sae buscando ovos de Pascua. Atoparía algún?\nOutro alumno que nos quixo compartir o seu día a día nestas vacacións algo diferentes foi Hugo, de 4º de Infantil A. Aquí o vemos cociñando, axudando na casa... moi ben, Hugo! O tempo xenial aproveitado!\nE da mesma clase que Hugo é Derek, que nos envía unha foto cun arco da vella e unha mensaxe: TODO VAI SAÍR BEN. Xa verás como si, Derek!\nE, por último, un vídeo de ánimo enviado por Noemi (1º da ESO B) e Jessica (6ºB de Primaria). Moitas grazas pola vosa aportación, chicas! Un pracer vervos e saber de vós. Esperamos vervos pronto!\nPublicado por Breixo Nóvoa ás 14:09 Ningún comentario:\nComo alumno deste centro, este aviso interésache.\nPublicado por BIBLIO CAÑIZA ás 21:42 Ningún comentario:\nPARA LOS NIÑOS/AS DE 4 AÑOS B- CUMPLEAÑOS ( PROFE NIEVES)\nANIVERSARIOS DE 4 ANOS B,\nMES DE MARZO - ABRIL\nOla, peques botovos moito, moito de menos!!!\nAntes de nada, daros as gracias a toda a clase, por o fabuloso vídeo que fixestes,\nvexovos todos os días, é o mellor agasallo que me podíais facer!\nAlegrome de que todo vos vaia ben, estades guapísimos e guapísimas.\nQuerovos un montón!!!!\nEstes días, estiveron de cumple, dous nenos da nosa clase e non poidemos celebralo xuntos, pero non vos preocupedes, pronto volveremonos a ver e ese día faremos unha gran festa para celebrar todos os cumples e poñer as coroas, bailar, xogar e por soposto soplar as velas e abrazarnos.\nPRONTO NOS VEREMOS E O CELEBRAREMOS TOD@S XUNTOS!!!!\nCANDO NOS REENCONTREMOS FAREMOS UNHA GRAN FESTA!!!!!!\nPublicado por NIEVES TORRES ás 17:12 Ningún comentario:\nEtiquetas: 4 ANOS B, 5º DE INFANTIL B, ANIVERSARIOS\nAproveitando que se achega o Día do Libro, propuxémoslle ao profesorado gravar, en audio, un conto, adiviña, poema... Sempre que non exceda dos 3 MINUTOS como máximo.\nCon todos os traballos, crearemos un programa de radio.\nA ver que conseguimos!!!!!\nEtiquetas: Actualidade, Alerta, Alumnado, Animación Lectura, Audio, Día Libro, Ficonacasa, Linguas, Literatura\nManuel, o profe de Relixión, subiu ao blogue da materia un vídeo no que recopila as actividades que se fixeron no segundo trimestre. Para velo, podedes premer na imaxe.\nTamén podedes visitar o blogue de Relixión aquí: www.navegandoconxesus.blogspot.com\nPublicado por Breixo Nóvoa ás 20:34 Ningún comentario:\nRecordámonos de vós, moito máis do que pensades; por iso, aí vai o noso ánimo para superar esta situación excepcional e volver á normalidade canto antes.\nFORZA E AFOUTEZA!!!!!\nPublicado por BIBLIO CAÑIZA ás 16:51 Ningún comentario:\nEtiquetas: Actualidade, Alerta, Alumnado, Audiovisual, ESO, Ficonacasa\nBoa tarde, rapazas e rapaces.\nHoxe traémosvos unha mensaxe das profes de 5º de Infantil A para os seus alumnos e alumnas. Comezamos cun vídeo con fotos deste curso. Esperamos que vos guste moito! Para poder velo, premede na imaxe.\nE agora, unha mensaxe de parte da profe Eva!\nPor último, a sopresa que vos dicía no título. Hoxe hai un neno da clase das profes Eva e Sara que está de aniversario! Dani, aquí tes a túa felicitación!! Parabéns!!\nPublicado por Breixo Nóvoa ás 16:27 Ningún comentario:\nNestas vacacións de Semana Santa tan estrañas e especiais, seguimos a recibir vídeos e fotos do alumnado de Infantil e Primaria do CPI da Cañiza. Desta forma, podedes ver aos vosos compañeiros e compañeiras e mandarlles ánimos!\nO primeiro vídeo de hoxe ven directamente da Xogoteca da Cañiza! Queredes velo? Pois non vos entreteño máis. Aí vai!\nTamén nos envían un vídeo os alumnos e alumnas da clase de 5º de Infantil A, das profes Eva e Sara. Que chulo poder vervos a todos e todas! Unha aperta moi grande!\nE para rematar por hoxe, dúas fotos: Alexia (3ºA) e Valentina (5ºB) ensínannos os seus traballos. Alexia fixo unhas cestas de Pascua preciosas, e Valentina uns debuxos, moi bonitos tamén, cunha mensaxe para todos e todas. Ademais está a ler un libro. Ben feito, Valentina!\nPublicado por Breixo Nóvoa ás 16:59 Ningún comentario:\nPois si, 3 vídeos para comezar o día de hoxe.\nO primeiro, de Nicolás (2ºA) que nos manda ánimos a todos. Moitas grazas, Nicolás!\nE seguimos con Estela (6ºA) e Ismael (5ºB) que nos mostran as súas habilidades musicais. Vaia nivel! Moitas grazas pola vosa aportación!\nPublicado por Breixo Nóvoa ás 13:37 Ningún comentario:\nAs alumnas de Primaria Lucía Dantas (5ºB) e Sabela Rodríguez (3ºA) envíannos unhas imaxes e un vídeo do seu día a día na casa e unha mensaxe de apoio e ánimo para todos e todas.\nComezamos con Lucía e co seu vídeo de como pasa o tempo nestes momentos nos que temos que quedar na casa. Á volta xa nos podes traer un pouco do que cociñes que ten moi boa pinta!\nE Sabela rematou os ovos de Pascua e quere ensinarnos o resultado final. Qué chulos quedaron, Sabela! Un traballo xenial!\nPublicado por Breixo Nóvoa ás 21:14 Ningún comentario:\nOs alumnos e alumnas de 5º de Infantil B, da clase da profe Nieves, mándannos este vídeo tan bonito, feito coas súas fotos e mensaxes de ánimo.\nMoitas grazas, chicos e chicas! Esperamos vervos pronto de novo!\nPublicado por Breixo Nóvoa ás 17:13 Ningún comentario:\nHoxe, máis que nunca, debemos celebrar o día cunha mensaxe do máis positiva.\nPublicado por BIBLIO CAÑIZA ás 00:13 Ningún comentario:\nEtiquetas: Actualidade, Alerta, Audiovisual, Día Saúde, Ficonacasa\nEstamos moi contentos e contentas porque vemos que o alumnado do CPI da Cañiza se acorda moito d@s profes e dos compañeiros e compañeiras.\nPor exemplo, Sabela (3ºA) e seu irmán Lucas (5º Infantil A) enviáronnos unhas fotos e un vídeo de diferentes actividades que están a facer estes días: cociñar, preparar traballos de Pascua, tocar instrumentos... e todo o fixeron xenial! Aquí os tedes!\nTamén temos un vídeo de Anxo Gómez, de 1º de Primaria, dando ánimos a todo o mundo. Moitas grazas, Anxo!\nE por último, unha foto de Yaiza (3ºB) cunha manualidade que fixo para celebrar a Pascua. Que bonito, Yaiza!\nPublicado por Breixo Nóvoa ás 13:26 Ningún comentario:\nBo día, chicas e chicos!\nHoxe traemos por aquí un vídeo, gravado pola profe Pili de P.T., no que vos manda ánimos a todos e vos felicita. Si, felicítavos polo ben que o estades a facer e por máis cousas que xa veredes. Ademais, acórdase do alumnado da Aula Específica do colexio.\nMoitas grazas, Pili!\nPara escoitala, premede na imaxe.\nPublicado por Breixo Nóvoa ás 13:15 Ningún comentario:\nO claustro de mestres e mestras de Infantil e Primaria do CPI da Cañiza realizou este vídeo para darvos ánimos ao alumnado, e para que vexades que nos seguimos a acordar de vós un montón.\nPara poder velo, premede na imaxe. Unha aperta a todos e todas!\nPublicado por Breixo Nóvoa ás 16:10 1 comentario: